text: Tidl. PET-chef: Vær varsom med terror-øvelser i skoler
  17 november 2015 kl. 21.10
  Frank Jensen, der er tidligere operativ chef i PET, mener, at man skal være varsom med at lave terror-øvelser i skoler. 
  TV SYD kunne tirsdag fortælle, at seks kommuner i TV SYDs sendeområde har et decideret terrorberedskab på skoleområdet. Og tirsdag blev terrorberedskabet så testet ved en terrorøvelse på blandt andet Aura-skolen i Esbjerg.
  Ud over Esbjerg Kommune har Varde, Fredericia, Kolding, Horsens og Haderslev kommuner et terror-beredskab.
  Men ifølge den tidligere operative chef i PET, Frank Jensen, skal man være påpasselig med øvelserne.
  - Man ved jo, at børn kan blive skræmt. De kan også afhængig af alder have svært ved at skelne virkelighed fra en øvelse. Så hvis børn deltager direkte, skal man være meget påpasselig med, hvordan man forklarer det her for børnene, siger Frank Jensen tirsdag til TV SYD.
  Og faktisk kan Frank Jensen selv huske en øvelsessituation fra sin egen barndom.
  - Jeg kan faktisk huske, da jeg selv var barn i 50’erne. Der havde vi sådan en atombombeøvelse i skolen, og vi troede faktisk, at vi var ved at blive angrebet. Vi forstod ikke rigtig, at det var en øvelse hele vejen igennem.
  Se hele interviewet med Frank Jensen her:
  
  